जलपान पर बात-चीत के मध्य पंडित जी ने हमें बताया वह उच्च कुल के सनातन-धर्मी कर्म-कांडी पंडित हैं। उन्हों ने कई शास्त्रार्थ भी जीते हैं। सूरीनाम में कर्म-काण्ड का बहुत महत्त्व है। नीचे हॉल के बगल में पंडित जी की पंडिताई की दुकान हैं, उसमें जन्म से लेकर मरण तक के सारे संस्कारों के लिए पूजा-हवन आदि के सामान और पुस्तकें करीने से सजी हुई हैं। पंडित जी ने स्वयं कर्मकाण्ड और भजन की असंख्य पुस्तकें लिख रखी है। पुस्तकें भारत में ही छपती हैं।